Spur toon weer groei maar houermaatskappy sukkelArgieffoto Die jongste maatskappyuitslae dui dat vuisvoos Suid-Afrikaanse verbruikers teen die planke is. En dit sypel deur na maatskappye wie se vertonings nie juis die wêreld aan die brand steek nie. Voor aan die tou was die restaurantgroep Spur Holdings wie se tussentyde verdienste vir die periode tot einde Desember met 11,2% tot R83,9 miljoen verswak het. Die groep sê sy verkope het gedurende die periode met 4,8% tot R3,9 miljard rand gestyg. Die handelsname wat Spur bedryf, is, onder meer, RocoMamas, Panarottis, Spur Steak Ranches, The Hussar Grill en John Dory’s. Van die faktore wat uitgewys word die pap verbruikersbesteding en swak verbruikerstemming wat verbruikers druk, sluit, onder meer, in: die 1%-verhoging in belasting op toegevoegde waarde van 14% tot 15% gedurende verlede jaar se begroting; die skerp styging in brandstofpryse gedurende die tweede helfte van 2018 en die 25 basispunt-rentekoersverhoging deur die Suid-Afrikaanse Reserwebank in November. Sy verwaterde hooflynverdienste het met 10,9% tot 8,8 sent verswak. Die groep het voorsiening gemaak vir die afskryf van R7,8 miljoen vir buitengewone verliese. Pierre van Tonder, bestuurshoof, sê dat daar was toenemende druk op verbruikers se besteebare inkomste. “Boonop het ’n afname in verbruikersvertroue in die middelklas ook ’n groot basis van die groep se inkomste nadelig geraak,” het hy bygevoeg. Spur se verkope het gedurende die periode met 4,8% tot R3,9 miljard verbeter. Hy het ’n tussentydse dividend van 63 sent per aandeel uitgekeer. Van Tonder wys daarop dat handelstoestande gestrem was deur die huidige lae ekonomiese groeikoers in die land, wat druk op verbruikersbesteding gesit het. Hy het bygevoeg dat daar ’n merkbare afname in voetgangerverkeer in winkelsentrums was wat Spur ook nadelig beïnvloed het. Franchise-restaurantverkope het met 5,7% gestyg – grootliks weens ’n herstel by die Spur-ketting en ’n sterk vertoning van die The Hussar Grill. Spur se verkope was 6,1% stewiger. Die groep se sy Spur-lojaliteitskaart, wat 1,2 miljoen lede het, tot die groep se groei in verkope gelei het. The Hussar Grill se verkope het met 13,8% gestyg. Spur skryf dit toe aan die sterk finansiële posisie van die hoërinkomstegroep. Panarottis en Casa Bella se verkope het met 1,5% elk verswak, terwyl John Dory’s se verkope 0,8% swakker was. Die groep se buitelandse verkope het met 12,1% gestyg. Hy het ook aangekondig dat hy verdere uitbreidingsplanne in die buiteland het. Sy buitelandse operasies is, onder meer, in Mauritius, die Midde-Ooste, Indië en Australië. Gretige inkopiegangers buite Game in Mall of the North in 2017. Foto: Facebook via Game Stores Intussen het die JE-beurs kleinhandelswaargewig Massmart wat, onder meer, as Makro, Builders Warehouse, Game en DionWired handel dryf, aangekondig dat sy vertoning vir die boekjaar tot einde Desember teleurstellend was. Sy hooflynverdienste het met 37,1% gedaal terwyl sy dividend per aandeel met 40,1% gesny is. Guy Hayward, sy bestuurshoof, het die uitslae betreur en sê dit is veral negatief geraak deur die herstrukturering by Game wat R161 miljoen beloop het. Massmart word deur die Amerikaanse kleinhandelkolos Walmart beheer. Die groep wys daarop dat handelstoestande in Suid-Afrika moeilik is en dat dit tot ’n afname in verbruikersvertroue gelei het.